Samið um fyrstu landsamgöngur á Grænlandi Malik Berthelsen , borgarstjóri Qeqqata , Ari Arnórsson , framkvæmdastjóri Jaka ehf. / Ísar bíla , og Magnús Jónsson , framkvæmdastjóri Arctic Circle Carrier IVS . Ljósmynd / Auðunn Samkomulag var undirritað í dag í Ráðhúsi Reykjavíkur um samstarf á milli grænlenskra og íslenskra aðila um að koma á landsamgöngum í fyrsta sinn í sögu Grænlands . Samkomulagið er gert á milli grænlenska fyrirtækisins Arctic Circle Carrier , sem stofnað var til að hafa umsjón með uppsetningu , fjármögnun og rekstri nýrrar lausnar til að opna landsamgöngur á Grænlandi , og íslenska fyrirtækisins Jakar ehf. sem hefur þróað „ Ísar Roadless Rapid Transit “ - heildarlausn sem gerir landsamgöngur víða um heim kleifar án teljandi vegagerðar . Arctic Circle Carrier er fyrsti kaupandi þeirrar lausnar . Samkomulagið felur í sér að þrjár sérstakar Grænlandsútgáfur Ísar-bifreiða verði afhentar Arctic Circle Carrier á árinu 2021 sem ætlaðar eru til aksturs á milli Kangerlussuaq-flugvallar og Sisimiut-bæjar í sveitarfélaginu Qeqqata . Jakar munu sjá um rekstur þeirra , akstur og þjónustu fyrsta árið í tilraunaskyni á meðan heimafólk nýtur þjálfunar og menntunar til að taka yfir rekstur leiðarinnar til framtíðar .